JWD พุ่งแรง 4% ลุ้นวิ่งเป้าใหม่ 16.50 บ. จับตาปี 64 กำไรโตทุกไตรมาส
JWD พุ่งแรง 4% มาที่ 15.50 บ. ด้วยมูลค่าซื้อขาย 167.37 ลบ. โบรกฯ แนะ "ซื้อ" อัพเป้าใหม่ 16.50 บ. จับตาปี 64 กำไรโตทุกไตรมาส
JWD พุ่งแรง 4% มาที่ 15.50 บ. ด้วยมูลค่าซื้อขาย 167.37 ลบ. โบรกฯ แนะ "ซื้อ" อัพเป้าใหม่ 16.50 บ. จับตาปี 64 กำไรโตทุกไตรมาส
14 ก.ค. 2564

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 14.47 น. อยู่ที่ 15.50 บาท บวก 0.60 บาท หรือ 4.03% สูงสุดที่ 15.60 บาท ต่ำสุดที่ 14.90 บาท ด้วยมูลค่าซื้อขาย 167.37 ล้านบาท

ทั้งนี้ บล.เคทีบีเอสที ระบุในบทวิเคราะห์ (9 ก.ค.) ว่า คงแนะนำ “ซื้อ” JWD และปรับราคาเป้าหมายขึ้นเป็น 16.50 บาท  จากเดิม 14.50 บาท โดยมีมุมมองเป็นบวกมากขึ้นจาก group conference call โดยมีประเด็นสำคัญ ดังนี้ 1) JWD ปรับเป้ารายได้ปี 2564 ขึ้นเป็นไม่ต่ำกว่า 4.8 พันล้านบาท เพิ่มขึ้น 24% เมื่อเทียบจากปีก่อน จากเดิมที่เพิ่มขึ้น 15-20% เมื่อเทียบจากปีก่อน 2) คลังห้องเย็นใหม่อาคาร 9 ที่เริ่มเปิดให้บริการไตรมาส 1/2564 มี Occupancy Rate เพิ่มขึ้นต่อเนื่องและจะเต็มในไตรมาส 3/2564 ซึ่งเร็วกว่าคลังอื่นที่ใช้เวลา 1-1.5 ปี, 3) การเติบโตในช่วง 1-2 ปีนี้จะเน้นไปที่ธุรกิจขนส่ง โดยประเมินสัดส่วนรายได้ปี 2565 จะเพิ่มขึ้นเป็นไม่ต่ำกว่า 20% จากปี 2563 ที่ 9% จากการเข้าซื้อ VNS ในไตรมาส 2/2564 และอยู่ระหว่างเจรจา M&amp;A ในปีนี้เพิ่มอีก 1 ดีล
อีกทั้งคาดกำไรปี 2564 จะดีขึ้นทุกไตรมาส จากทั้งธุรกิจเดิมและธุรกิจใหม่ โดยได้ปรับกำไรปกติปี 2564 ขึ้นจากเดิม 6% เป็น 434 ล้านบาท เติบโต 47% เมื่อเทียบจากปีก่อน โดยกำไรปกติไตรมาส 2/2564 จะดีกว่าคาดเดิมเป็นที่ 104 ล้านบาท เติบโต 116% เมื่อเทียบจากปีก่อน และเติบโต 9% เมื่อเทียบจากไตรมาสก่อน ยังเติบโตดีได้แม้เป็นช่วง low season จากทุกกลุ่มธุรกิจที่เติบโตได้ต่อเนื่องและเริ่มรับรู้กำไรจาก VNS สำหรับในงวดครึ่งปีหลังปี 2564 จะยังมีทิศทางเติบโตได้ต่อเนื่อง เนื่องจากเข้าสู่ช่วง high season และจะมีการรับรู้กำไรจาก VNS มากขึ้น
ขณะที่ราคาหุ้น outperform SET +59% ในช่วง 3 เดือน จากกำไรไตรมาส 1/2564 ที่โดดเด่น และการขาย big lot ให้กับนักลงทุนรายใหญ่ ทั้งนี้ยังคงแนะนำ “ซื้อ” จากกำไรปี 2564 ที่มีทิศทางดีกว่าคาดทำสถิติสูงสุดใหม่ และกำไรปี 2564-2565 ยังมีโอกาส upside เพิ่มได้อีก หากดีล M&amp;A สำเร็จ
ส่วนระยะยาวยังคงสดใสจากแผน 5 ปีที่ตั้งเป้าหมายรายได้ 1 หมื่นล้านบาท (เติบโตเฉลี่ยต่อปี 21% CAGR) จากการเติบโตทั้ง organic และ inorganic growth ดังนั้นมองว่า JWD ควรเทรดที่ PER ที่ระดับ premium จากค่าเฉลี่ยในอดีต จากปัจจุบันที่เทรด PER ที่ 34 เท่า ใกล้เคียงค่าเฉลี่ยในอดีต